Document ID: 32005D0053

ODLOČBA KOMISIJE
z dne 25. januarja 2005
o uporabi člena 3(3)(e) Direktive Evropskega parlamenta in Sveta 1999/5/ES za radijsko opremo, namenjeno vključevanju v sistem avtomatične identifikacije (AIS)
(notificirana pod dokumentarno številko K(2005) 110)
(Besedilo velja za EGP)
(2005/53/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Evropskega parlamenta in Sveta 1999/5/ES z dne 9. marca 1999 o radijski opremi in telekomunikacijski terminalski opremi ter medsebojnem priznavanju skladnosti te opreme (1) in zlasti člena 3(3)(e) Direktive,
ob upoštevanju naslednjega:
(1)
Številne države članice so uresničile ali nameravajo uresničiti skupna varnostna načela in pravila za opremo sistema avtomatične identifikacije (AIS), za katero ne veljajo zahteve za prevoz iz poglavja V Mednarodne konvencije o varstvu človeškega življenja na morju, 1974 (SOLAS).
(2)
Usklajevanje radijskih storitev prispeva k varnejši plovbi plovil, ki niso vključena v Mednarodno konvencijo o varstvu človeškega življenja na morju, zlasti v primeru nevarnosti in slabih vremenskih razmer, zaradi česar države članice spodbujajo omenjena plovila k sodelovanju v AIS.
(3)
AIS je opisan v pravilu 19 k poglavju V - Zahteve za prenos vgrajenih navigacijskih sistemov in opreme - SOLAS-a Mednarodne pomorske organizacije (IMO).
(4)
Pravilnik o radiokomunikacijah Mednarodne zveze za telekomunikacije (ITU) dodeljuje AIS za uporabo nekatere frekvence: 161.975 (AIS1) in 162.025 (AIS2) MHz. AIS-u so lahko dane na voljo druge frekvence, dodeljene pomorskim komunikacijam. Vsa radijska oprema, ki deluje na teh frekvencah, mora biti združljiva z uporabo, določeno za te frekvence, in mora zagotavljati utemeljeno jamstvo, da bo v času obratovanja delovala pravilno.
(5)
Področje uporabe Odločbe Komisije 2003/213/ES z dne 25. marca 2003 o uporabi člena 3(3)(e) Direktive 1999/5/ES za pomorsko komunikacijo, namenjeno uporabi na plovilih, ki niso vključena v Mednarodno konvencijo o varstvu človeškega življenja na morju, ter vključevanju v sistem avtomatične identifikacije (AIS) (2) je omejeno na opremo, namenjeno uporabi na plovilih, ki niso vključena v Mednarodno konvencijo o varstvu človeškega življenja na morju. Zagovarja se stališče, da se lahko visoka stopnja varnosti doseže le, če vsa oprema, uporabljena na plovilih, ki niso vključena v Mednarodno konvencijo o varstvu človeškega življenja na morju, in ustrezne zemeljske postaje, ki sodelujejo v sistemu AIS, delujejo pravilno. Zato bi se morale enake zahteve uporabiti za vse postaje AIS.
(6)
Zaradi pravne jasnosti in transparentnosti je treba Odločbo 2003/213/ES nadomestiti.
(7)
Ta odločba začne veljati šele po obdobju, ki daje proizvajalcem dovolj časa, da svojo proizvodnjo opreme prilagodijo v skladu z novimi bistvenimi zahtevami.
(8)
Ukrepi, predvideni s to odločbo, so v skladu z mnenjem Odbora za ocenjevanje skladnosti telekomunikacij in nadzor trga -
SPREJELA NASLEDNJO ODLOČBO:
Člen 1
Radijska oprema, ki deluje v okviru pomorske mobilne storitve, kakor je določeno v členu 1.28 Pravilnika o radiokomunikacijah Mednarodne zveze za telekomunikacije (ITU), ali v okviru pomorske mobilne satelitske storitve, kakor je določeno v členu 1.29 Pravilnika o radiokomunikacijah ITU, izpolnjuje bistvene zahteve iz člena 3(3)(e) Direktive 1999/5/ES.
V ta namen se taka oprema oblikuje na tak način, da se zagotovi njeno pravilno delovanje v pomorskem okolju, za katerega je namenjena, na plovilih, ki niso vključena v Mednarodno konvencijo o varstvu človeškega življenja na morju, in zemeljskih postajah, ter izpolnjuje vse ustrezne operativne zahteve sistema avtomatične identifikacije (AIS).
Člen 2
Odločba 2003/213/ES se razveljavi z datumom iz člena 3.
Člen 3
Ta odločba se uporablja od 26. julija 2005.
Člen 4
Ta odločba je naslovljena na države članice.
V Bruslju, 25. januarja 2005

Labels: 7
12
8